อย.แจ้งเตือนผู้ประกอบการผลิตภัณฑ์สุขภาพ อย่าหลงเชื่อตกเป็นเหยื่อนายหน้า อ้างใช้ชื่อ อย. เปิดเพจรับขึ้นทะเบียน
อย.แจ้งเตือนผู้ประกอบการผลิตภัณฑ์สุขภาพ อย่าหลงเชื่อตกเป็นเหยื่อนายหน้า อ้างใช้ชื่อ อย. เปิดเพจรับขึ้นทะเบียน อาจสูญเงินฟรีภกญ.สุภัทรา บุญเสริม รองเลขาธิการคณะกรรมการอาหารและยา เปิดเผยว่า สำนักงานคณะกรรมการอาหารและยา (อย.) ได้รับการร้องเรียนจากผู้ประกอบการ พบหน้าเพจบนสื่อโซเชียลมีเดีย ไลน์ fighting fly2 เฟซบุ๊ก รับจด อย. ขอ อย. จดทะเบียน อย. และเว็บไซต์ www.fightingfly2.com มีการระบุข้อความเกี่ยวกับการรับจดทะเบียนผลิตภัณฑ์ทุกชนิดที่ต้องขอ อย. โดยผู้มีประสบการณ์เชี่ยวชาญ โดยมีการใช้รูปภาพเจ้าหน้าที่และตราสัญลักษณ์ อย. เป็นภาพประกอบเพิ่มความน่าเชื่อถือ ทำให้มีผู้เสียหายหลายรายหลงเชื่อจ้างให้ดำเนินการจดแจ้งเครื่องสำอาง นำเข้าจากต่างประเทศ แต่เมื่อโอนเงินค่าจ้างให้กลับไม่มีการดำเนินการจดแจ้งใดๆ จึงขอให้ อย. ตรวจสอบ ซึ่งเมื่อตรวจสอบแล้วพบว่า เพจเฟซบุ๊กรับจด อย. ขอ อย. จดทะเบียน อย. ดำเนินการโดย  บริษัท ไฟท์ติ้งฟลาย 2 จำกัด สำนักงานใหญ่อยู่ จังหวัดนนทบุรี เป็นการแอบอ้างชื่อ อย. เพื่อหลอกลวงผู้ประกอบการ ซึ่งได้รวบรวมหลักฐานดำเนินการตามกฎหมายแล้ว อย่างไรก็ตาม ขอเตือนผู้ประกอบธุรกิจอย่าหลงเชื่อนายหน้า หรือผู้แอบอ้างชื่อ อย. รับขึ้นทะเบียนหรือจดแจ้งผลิตภัณฑ์สุขภาพใดๆ อาจตกเป็นเหยื่อของมิจฉาชีพได้ ทั้งนี้การขึ้นทะเบียนหรือจดแจ้ง หรือขออนุญาตใดๆ เกี่ยวกับผลิตภัณฑ์สุขภาพ ผู้ประกอบการสามารถติดต่อตรงกับ อย. หรือสำนักงานสาธารณสุขจังหวัด ซึ่งจะมีเจ้าหน้าที่คอยอำนวยความสะดวก ให้คำแนะนำและระยะเวลาการดำเนินการเป็นไปตามที่กำหนดไว้ในคู่มือประชาชน นอกจากนี้ ผู้ประกอบการยังสามารถยื่นขออนุญาตผ่านทางระบบอิเล็กทรอนิกส์ได้ด้วย ไม่จำเป็นต้องอาศัยนายหน้า หรือธุรกิจรับอนุญาตแต่อย่างใด หากมีข้อสงสัยใดๆ ในการขออนุญาตผลิตภัณฑ์สุขภาพ สามารถติดต่อสอบถามได้ที่หมายเลขโทรศัพท์ 0 2590 7600  หรือสายด่วน อย. 1556 กด 3 หรือดูข้อมูลผ่านเว็บไซต์ www.thai-fda.com